ว่าด้วยหุ้น KTC
เกณฑ์สินเชื่อไม่มีหลักประกันทั้งบัตรเครดิต และสินเชื่อบุคคล รวมถึงอัตราดอกเบี้ย (บัตรเครดิต) ที่ออกมาใหม่ของแบงก์ชาติ ทำให้ราคาหุ้น “บัตรกรุงไทย” หรือ KTC ร่วงลงอย่างหนัก
8 ส.ค. 2560

ลูบคมตลาดทุน : ธนะชัย ณ นคร
เกณฑ์สินเชื่อไม่มีหลักประกันทั้งบัตรเครดิต และสินเชื่อบุคคล รวมถึงอัตราดอกเบี้ย (บัตรเครดิต) ที่ออกมาใหม่ของแบงก์ชาติ ทำให้ราคาหุ้น “บัตรกรุงไทย” หรือ KTC ร่วงลงอย่างหนัก
ราคาหุ้นเคทีซี ที่เคยขึ้นไปถึง 140 บาท เมื่อช่วงต้นปี 2560
ขณะนี้ลงมาเหลือ 100.50 บาท (7 ส.ค.)
แต่ก็ถือว่าปรับดีขึ้นมาเล็กน้อยจากสัปดาห์ก่อนหน้านี้ ที่ราคาลงไปต่ำกว่า 100 บาท
นักวิเคราะห์และนักลงทุนต่างมองตรงกันครับ
นั่นคือ เกณฑ์ใหม่กระทบกับผลประกอบการของเคทีซีแน่นอน
เพราะรายได้หลักๆ ของเคทีซี ก็มาจากสินเชื่อทั้ง 2 ประเภท รวมถึงอัตราดอกเบี้ยบัตรเครดิตที่ปรับลงมาจาก 20% เหลือเพียง 18%
เมื่อช่วงวันหยุดเสาร์-อาทิตย์ ที่ผ่านมา
ผมถามคุณระเฑียร ศรีมงคล ซีอีโอ ของ เคทีซี เรื่องนี้
เขาก็ยอมรับโดยตรงว่ามีผลต่อเป้าหมายแน่นอน
แต่จะไม่กระทบกับ “กำไร”
ระเฑียร บอกว่า เป้าหมายของกำไรสุทธิในปีนี้ยังคงเดิม
คำตอบ และนัยน์ตาของเขายังแสดงความมีนัยว่า “สามารถทำได้”
ผมถามกลับไปว่า ทำอย่างไร…?
คำตอบที่ได้รับคือ “มีวิธีการ”
ในปี 2560 ระเฑียร เขาเคยตั้งเป้าหมายไว้ว่าจะมีกำไรเติบโตจากปี 2559 ราวๆ 10%
ย้อนไปดูปี 2559 กันสักหน่อย
ปีที่แล้วเคทีซีมีกำไรสุทธิ 2,494 ล้านบาท
หากปี 2560 มีกำไรเพิ่มขึ้นอีก 10% ตามเป้าหมายของ ระเฑียร
นั่นหมายความว่าปีนี้ เคทีซีจะมีกำไรสุทธิ เพิ่มขึ้นมาอีกกว่า 250 ล้านบาท หรือประมาณ 2,750 ล้านบาท
ผ่านมาแล้วครึ่งปีในปี 2560
เคทีซีมีกำไรสุทธิแล้ว 1,519 ล้านบาท เพิ่มขึ้น 25%
เป้าหมายกำไรในปีนี้จึงเหลืออีกเพียง 1,250 ล้านบาท หรือเฉลี่ยออกมาไตรมาสละ 625 ล้านบาท
มีการประเมินจากนักวิเคราะห์ครับ
ไตรมาส 3/60 เคทีซีน่าจะยังไม่ได้รับผลกระทบมากนักจากเกณฑ์ใหม่ของแบงก์ชาติ
จึงมีความเป็นไปได้ว่า เคทีซีน่าจะยังรักษาอัตรากำไรไว้ได้ตามเป้าหมาย สำหรับไตรมาสนี้
ส่วนไตรมาส 4/60 น่าจะเริ่มมีผลกระทบจากการหาลูกค้าบ้าง ที่จะเริ่มเติบโตแบบชะลอตัว จากผลกระทบของเกณฑ์ใหม่ที่ออกมา
ทว่า ก็ยังไม่มีโบรกฯไหน ปรับลดคาดการณ์กำไรเคทีซีมากนัก
เช่น บล.เคจีไอฯ ปรับลดเพียง 3% จากคาดการณ์เดิม
แต่ในปี 2561 ส่วนใหญ่จะปรับลดคาดการณ์กำไรสุทธิเคทีซีลง ระหว่าง 17–20%
ผู้บริหารของเคทีซีที่รับผิดชอบด้านบัตรเครดิต (พิทยา วรปัญญาสกุล) และสินเชื่อบุคคล (สุดาพร จันทร์วัฒนากุล) ต่างยอมรับตรงกันว่า บัตรเครดิตในปี 2560 อาจเติบโตไม่เข้าเป้าหมาย 15%
หรืออย่างเก่งน่าจะได้สัก 10%
ส่วนสินเชื่อบุคคลเป้าหมายที่ตั้งไว้ 15%
ก็น่าจะเติบโตได้ไม่เกิน 12-13% ในปีนี้
ทั้ง 2 คนต่างบอกว่า ส่วนเป้าหมายปี 2561 จะมาวางแผนกันอีกครั้ง
เคทีซี ภายใต้การบริหารของระเฑียร ดูเหมือนกำลังเผชิญกับความท้าทายครั้งใหม่
ระเฑียร นั้น เริ่มเข้ามาบริหารที่เคทีซีเมื่อต้นปี 2555 ท่ามกลางปัญหามากมาย ด้วยเป้าหมายว่า จะต้องมีกำไรตั้งแต่ปีแรกที่เขาบริหาร
และก็สามารถทำได้จริงๆ
และยังมีเป้าหมายสร้างกำไรที่เป็นนิวไฮของเคทีซี ด้วย
ซึ่งเขาก็ยังทำได้เช่นกัน
ระเฑียร จบการศึกษา แพทยศาสตรบัณฑิต (ศิริราช) มหาวิทยาลัยมหิดล
บริหารธุรกิจมหาบัณฑิต มหาวิทยาลัยธรรมศาสตร์
ปริญญาโทรัฐประศาสนศาตรมหาบัณฑิต มหาวิทยาลัยราชภัฏสวนสุนันทา
ในด้านการทำงานเคยเป็นหมอรักษาโรคทั่วไป และเข้าสู่วงการธนาคารที่แบงก์กรุงศรีฯ , บงล.เอกธนา และร่วมงานกับธนาคารนครหลวงไทย (SCIB)
ปัจจุบัน นอกเหนือจากตำแหน่งซีอีโอ ที่เคทีซี
เขาก็ยังเป็น รองประธานกรรมการ, กรรมการอิสระ และประธานกรรมการตรวจสอบ หุ้น IVL ด้วย
ปัญหาใหม่ของเคทีซี
กำลังพิสูจน์ฝีมือ และความท้าทายใหม่ของ “ระเฑียร”
อีกครั้งหนึ่ง